Driedubbele moord in Delft ondersoek(Argieffoto: SA Polisie) Die Wes-Kaapse polisie se teenbende-eenheid ondersoek drie aanklagte van moord en twee van poging tot moord ná ’n skietery Dinsdagaand in Delft, Kaapstad. Brig. Novela Potelwa, polisiewoordvoerder, sê ’n onbekende getal verdagtes het omstreeks 19:05 verskeie skote op die hoek van Umvoti- en Sabistraat in Leiden afgevuur. ’n Jong vrou (22) en twee mans, onderskeidelik 28 en 39 jaar oud, is op die toneel doodgeskiet. ’n 13-jarige meisie en nog ’n vrou (33) het albei ernstige skietwonde in die voorval opgedoen en is gisteraand na ’n hospitaal geneem vir mediese behandeling. Daar word vermoed dat die skietery met bendebedrywighede verband hou.